*Forslag til resolusjon (intern eller ekstern)*

Bevar teologisk kompetanse i tilsynsembetet

Den norske kirke er i en spennende utvikling der et stort antall mennesker søker seg fra andre yrker til prestetjeneste i voksen alder. De ulike utdanningsinstitusjonene har utviklet løp som gjør det mulig å ta en to-årig mastergrad hvis kandidaten har minst 80 studiepoeng i kristendom og nok relevant arbeidserfaring. Dette er med og løser et stort rekrutteringsproblem i Den norske kirke, og sikrer at flere menigheter i hele landet blir betjent av fast prest med formell utdannelse.

Dessverre er ikke søkertilfanget til ordinær cand.theol-utdannelse like stort. Dette til tross for at arbeidsgiver har fremhevet at dette skal være det ordinære løpet og at de fleste prester i kirken skal ha en slik utdannelse. Det bør derfor finnes gode muligheter for videreutdanning innenfor de teologiske disiplinene, uansett hvilket utdanningsløp du har tatt.

De som skal lede prestetjenesten, må ha høy faglig kompetanse. Fagforbundet teoLOgene mener at kandidater til stillinger som prost eller biskop må ha cand.theol-grad for å være kvalifiserte søkere, og ønsker at dette blir formalisert. Vi ønsker også at de lokale partene i bispedømmene kan velge å ha «høy teologisk kompetanse» som kvalifikasjonskrav når det lyses ut menighetsprestestillinger, der partene er enige om at dette er viktig for den aktuelle stillingens egenart. Dette på lik linje med at det f. eks. er ønskelig at sykehusprester har ekstra kompetanse innenfor sjelesorg og samtale.

Det er biskopene som sammen med utdanningsinstitusjonene sikrer at alle kandidater, uansett utdanningsløp, har den rette kompetansen til å vigsles til tjeneste som prest, diakon, kateket eller kantor. Det tilligger også biskopene å uttale seg i læresaker og større teologiske spørsmål. Det ville derfor være uheldig om vi kom i en situasjon der biskopen ikke selv har kompetanse innenfor alle de klassiske teologiske disiplinene.

Den norske kirke beveger seg mot en modell der biskopens arbeidsgiveransvar og mulighet for direkte styring svekkes, til fordel for en styrket tilsynsmyndighet overfor både prestene og de andre vigslede gruppene. I hverdagen ivaretas denne tilsynsmyndigheten av prosten. Når flere prester i et prosti ikke selv har cand.theol-grad, blir det enda viktigere at prosten som leder har dette, og at prosten prioriterer at alle medarbeidere får gode muligheter til faglig utvikling.

Forslagsstiller: Sara Moss-Fongen og Oslo klubben Fagforbundet teoLOgene